1Tikirikuunyetengyesa kubahandiikira aha bikwatiraine n'eby'okukwatsa abarikwera; 2ahabw'okuba nimmanya ku mutuura mweteekateekire. Haza ekyo kindeetera kweraatira Abamakedoniya nimbagira nti: Abaakaiya okwiha omu mwaka oguhingwire batuura beeteekateekire. Obweziriki bwanyu nibwo butaire abaingi omuribo omuhimbo. 3Kwonka naabatumaho abanyaruganda, ngu okwesiima kwaitu ahabwanyu omuri ekyo kintu kutakaaba okwa busha, haza mushangwe mweteekateekire nk'oku naakigambire, 4Abamakedoniya bakiija hamwe naanye, baashanga muteeteekateekire tukahemuka tiitwe-- twenka, nangwa naimwe-- ahabw'okuba nitubeesiga ekirengyesereize. 5Nikyo naareebeire ngu nikyetengwa kushaba abanyaruganda kwija okwo owaanyu kuntangayo, ngu bateekateekye bukiri kare ekyo kiteekateekirwe, kitari ky'okugyemwa, kureka eky'okwekundira. 6Eki ndikugamba n'eki: orikubiba naateera nkye, aryagyesha bikye; n'orikubiba naateera nyingi, aryagyesha bingi. 7Buri omwe akore nk'oku ateekateekire omu mutima gwe, atarikunyomwa nari okugyemwa, ahabw'okuba Ruhanga akunda ogaba ashemereirwe. 8Manya Ruhanga naabaasa kubaha emigisha ya buri muringo eshaagaine, ngu obutoosha mushangwe mwine ebirikubamara, haza mubone kugaba bingi munonga ahabwa buri murimo gwona omurungi. 9Nk'oku kyahandiikirwe kiti: Agabisa obufura naagabira abooro; okuhikiirira kwe kugumaho ebiro byona. 10Ogwo oha omubibi embibo akamuha n'omugaati gw'okurya, aryabaha embibo zaanyu, azikuze, ateho n'okukanyisa eby'obufura bwanyu ebi mwerize. 11Naimwe muryatungisibwa omu buryo bwona, mubone kugira obufura bwingi oburireetera Ruhanga kusiimwa ahabwaitu. 12Manya okukora omurimo ogwo tikukyenuura barikwera kyonka, kureka kandi kureetera eby'okusiima Ruhanga kusheesheka. 13Haza omurimo ogwo ogu muraakore nigwija kworeka okwikiriza kwanyu ku kuhamire, kandi kureetera baingi kusiima Ruhanga munonga ahabwanyu okworobera Amakuru Marungi ga Kristo agu mwaikiriize, n'ahabw'okuhayo ebyanyu n'obufura ahabwabo n'ahabw'abandi boona. 14Kandi baryabashabira babainiire rukundo, ahabw'embabazi za Ruhanga nyingi eziri omuriimwe. 15Ruhanga naakasingye ahabw'ekiconco kye ekitashoboororwa.
lug_Latn